b"\n_START_ARTICLE_\nPar\xc3\xa0frasi\n_START_PARAGRAPH_\nUna par\xc3\xa0frasi \xc3\xa9s una figura ling\xc3\xbc\xc3\xadstica en la qual es d\xc3\xb3na una versi\xc3\xb3 m\xc3\xa9s o menys lliure d'un text, amb altres paraules, per a fer-lo m\xc3\xa9s f\xc3\xa0cil d'entendre. Via el llat\xc3\xad paraphrasis prov\xc3\xa9 del grec \xcf\x80\xce\xb1\xcf\x81\xce\xac\xcf\x86\xcf\x81\xce\xb1\xcf\x83\xce\xb9\xcf\x82, derivat del verb \xcf\x80\xce\xb1\xcf\x81a\xcf\x86\xcf\x81\xce\xac\xce\xb6\xce\xb5\xce\xb9\xce\xbd que significa \xc2\xabdir el mateix, amb altres paraules\xc2\xbb._NEWLINE_En lexicografia s'utilitza la par\xc3\xa0frasi de definici\xc3\xb3 com per exemple: \xc2\xabdemocr\xc3\xa0cia, sistema pol\xc3\xadtic on el govern \xc3\xa9s elegit per la majoria.\xc2\xbb La recerca de l'equival\xc3\xa8ncia entre la primera frase i la par\xc3\xa0frasi sempre \xc3\xa9s un repte per al lexic\xc3\xb2graf. Als diccionaris de traducci\xc3\xb3, la par\xc3\xa0frasi sovint \xc3\xa9s l'\xc3\xbanica soluci\xc3\xb3 quan no existeix cap equival\xc3\xa8ncia._NEWLINE_En la ret\xc3\xb2rica era un dels exercicis b\xc3\xa0sics a l'\xc3\xa8poca romana que encara s'utilitza en la pedagogia avui: repetir amb paraules pr\xc3\xb2pies all\xc3\xb2 que un altre va dir. En l'ensenyament, la par\xc3\xa0frasi pot ser un exercici per a verificar si l'alumne ha ben b\xc3\xa9 compr\xc3\xa9s el tema en mostrar que \xc3\xa9s capa\xc3\xa7 d'explicar-lo amb les seves pr\xc3\xb2pies paraules._NEWLINE_La utilitzaci\xc3\xb3 de par\xc3\xa0frasis volunt\xc3\xa0riament incorrectes i ir\xc3\xb2niques de les quals tothom en reconeix immediatament l'original \xc3\xa9s un procediment literari i period\xc3\xadstic, com per exemple en aquestes par\xc3\xa0frasis de lemes nacionals: \xc2\xabUna, grande y corrupta\xc2\xbb (Espanya franquista), o \xc2\xabIn Money we Trust\xc2\xbb (Estats Units d'Am\xc3\xa8rica), \xc2\xabLa uni\xc3\xb3 fa la farsa\xc2\xbb (B\xc3\xa8lgica) o encara \xc2\xabLibert\xc3\xa9, \xc3\xa9galit\xc3\xa9, sexualit\xc3\xa9\xc2\xbb (Fran\xc3\xa7a)._NEWLINE_En la m\xc3\xbasica, des de Franz Liszt \xc3\xa9s un sin\xc3\xb2nim de variaci\xc3\xb3."